
Projekti “Turismitoote “Vana-Narva miniatuuris” arengukontseptsiooni koostamine” sildfinantseerimise lubamine ja omafinantseeringu kinnitamine
Otsus võetakse vastu Kohaliku omavalitsuse korralduse seaduse § 22 lõike 1 punkti 8 alusel.

1. ASJAOLUD JA MENETLUSE KÄIK
Narva Linna Arenduse ja Ökonoomika Amet töötab välja projekti “Turismitoote “Vana-Narva miniatuuris” arengukontseptsiooni koostamine” selle järgnevaks esitamiseks EAS Piirkondliku arengu kavandamise programmi. 

Projekti eesmärgiks on uue turismitoote “Vana-Narva miniatuuris” väljaarendamine. Uus turismitoode aitab tõsta Narva linna külastajate arvu ja pikendada nende kohalviibimise aega linnas. Selleks, et sellist toodet luua, on vaja ennekõike töötada välja arengukontseptsioon, mis annaks tervikliku lahenduse toote väljaarendamiseks, ehitamiseks ja edasiseks haldamiseks. Arengukontseptsioon sisaldab turu-uuringut, teostatavus-tasuvusanalüüsi ja turunduskava. Parema tulemuse saavutamiseks kaasatakse töösse ka välisekspert mini-parkide alal.

Sarnased minilinnad on olemas näiteks Hollandis, Inglismaal, Saksamaal, Itaalias. Nende minilinnade ühendamiseks on loodud Rahvusvaheline Miniparkide Assotsiatsioon, kuhu kuulub kokku 15 liiget üle maailma. Eesti oludes on tegemist uudse ja ainulaadse turismiatraktsiooniga.

Projekti üldsumma moodustab 718 270 krooni. Programmist saab taotleda maksimaalselt 500 000 kr, seega Narva linna omafinantseeringuks jääb 218 270 kr. Omafinantseeringut on vaja 2007. aastal. Projekt kestab juunist 2007 kuni märtsini 2008.

Programmi kohaselt peab Narva Linnavalitsus algul ise projekti kulud katma, sest toetus laekub ühe kuu jooksul pärast projekti aruannete aktsepteerimist programmi poolt. Selleks, et Linnavalitsus saaks projekti kulude eest õigeaegselt tasuda, on üheks võimaluseks võtta pangast sildfinantseerimise laen. Sildfinantseerimist on vaja 200 000 kr 2007. aastal ja 300 000 kr 2008. aastal.

Sildfinantseerimine tähendab väljamakseid linnaeelarvest toetust sisaldava projekti kulude katteks toetusest saadavate vahendite ulatuses enne toetuse laekumist. Toetuse vahendite laekumisel linnaeelarve vahendid taastatakse. Sildfinantseerimine on sisuliselt toetuse krediteerimine ning selleks on võimalik kasutada panga sildfinantseerimise laenu.

2. ÕIGUSLIKUD JÄRELDUSED

Projektide omafinantseeringu kinnitamine ja sildfinantseerimiseks loa andmine on võimalik Narva Linnavolikogu otsusega, sest see ei ole seadusega antud kellelegi teise kinnitada. Sellega seoses on Narva Linnavolikogul õigus vastavalt Kohaliku omavalitsuse korralduse seaduse § 22 lõike 1 punktile 8 antud otsust vastu võtta.

3. OTSUS

3.1 Kinnitada projekti “Turismitoote “Vana-Narva miniatuuris” arengukontseptsiooni

koostamine”omafinantseeringuks  218 270 kr. 

3.2 Projekti positiivse rahastamisotsuse korral Narva Linnavalitsusel näha omafinantseering ette 2007. aasta eelarves.

3.3 Lubada Narva Linnavalitsusel võtta sildfinantseerimise pangalaen projekti kulude katmiseks 2007. aastal 200 000 kr ja 2008. aastal 300 000 kr ulatuses.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE
Otsus jõustub seadusega sätestatud korras.

